La VII Travessia nadant 'Platja del Port de Sagunt' es disputa el 16 de juliol
05 de juliol 2023

![](/media/czchmo20/img_6015_c.jpg?width=850&height=566.6666666666666)

El Club Natación Máster Morvedre ha presentat la VII edició de la Travessia nadant 'Platja del Port de Sagunt' en el saló de plens de l'Ajuntament, una competició esportiva amb un component solidari que tindrà lloc el diumenge 16 de juliol a les 9 del matí. A més de la travessia de 2.500 metres que s'organitza cada any, durant la present edició se celebrarà una prova infantil per a menors de 15 anys al final de la carrera per a adults. Cal esmentar que l'àrea d'Activitat Física, Salut i Esports col·labora en l'organització d'este esdeveniment.

El recorregut de la travessia de 2.500 metres és rectangular perquè el públic puga seguir la prova des de la vora de la platja, així com per a evitar que els nadadors i les nadadores s'allunyen molt de la costa. D'altra banda, els xiquets i les xiquetes que participen en la prova infantil realitzaran l’anada i tornada a una de les boies grogues de la zona d'entrada i eixida d'embarcacions, la qual cosa es traduïx en una distància d'entre 200 i 300 metres.

Durant la presentació de la VII Travessia nadant, l'alcalde de Sagunt, Darío Moreno, ha agraït el paper organitzador del Club Natación Màster Morvedre: **«És imprescindible que hi haja clubs esportius que estiguen disposats a fer un pas avant».** Darío Moreno també ha explicat l'estratègia de l'Ajuntament respecte a l'esport en la mar: **«El departament d'Esports ja fa anys que treballa en una estratègia per a recuperar la mar com un eix d'esport. A pesar que som un municipi molt vinculat a tota l'activitat marítima, la veritat és que esportivament sempre havia sigut una assignatura pendent».** Finalment, Darío Moreno ha definit esta competició com **«la joia de la corona»** de les activitats que es fan dins de la mar per part de l'Ajuntament conjuntament amb els clubs.

El regidor d'Activitat Física, Salut i Esports, Javier Timón, ha recordat que este esdeveniment esportiu té un component solidari, ja que 1 euro de la inscripció de cada participant anirà destinat a l'Associació de Familiars de Persones amb Malaltia d'Alzheimer i Altres Demències del Camp de Morvedre i Puçol (Afacam). Javier Timón també ha fet referència a la bretxa de gènere en l'esport: **«L'organització s'ha marcat l'objectiu d'anar reduint la bretxa de participació femenina i masculina detectada en anteriors edicions. Una iniciativa en consonància amb l'objectiu que ens plantegem des de l'Ajuntament en la cerca d'una major igualtat en l'esport».**

Per la seua banda, el president del Club Natación Máster Morvedre, Vicente Alonso, ha agraït la col·laboració de l'Ajuntament de Sagunt i ha destacat la **«il·lusió»** amb la qual organitzen este esdeveniment: **«Per a nosaltres és molt important esta travessia i sempre ens bolquem perquè isca tot molt bé».**

L'organització ha previst la participació de 400 persones aproximadament i la zona d'avituallament i patrocinadors estarà situada en la plaça de la Concòrdia. En este emplaçament també s'instal·laran altaveus per a emetre música en directe i perquè un presentador puga comentar les proves.

Entorn de la VII edició d'esta competició aquàtica, s'ha organitzat un concurs de fotografia centrat en el transcurs de la mateixa travessia. També s'oferiran menús i allotjament en restaurants i hotels col·laboradors amb el propòsit de generar un estímul per a l'hostaleria.

![](/media/diocwjd5/cartel_2023_logos_v2_page-0001_c.jpg?width=434.57207207207205&height=850)

*   [](http://www.facebook.com/sharer.php?u=https://aytosagunto.es/va/actualitat/la-vii-travessia-nadant-platja-del-port-de-sagunt-es-disputa-el-16-de-juliol/ "Facebook")
*   [](http://twitter.com/share?url=https://aytosagunto.es/va/actualitat/la-vii-travessia-nadant-platja-del-port-de-sagunt-es-disputa-el-16-de-juliol/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-vii-travessia-nadant-platja-del-port-de-sagunt-es-disputa-el-16-de-juliol/ "Linked In")
*   [](mailto:?body=https://aytosagunto.es/va/actualitat/la-vii-travessia-nadant-platja-del-port-de-sagunt-es-disputa-el-16-de-juliol/)